Iršič je študiral v Zagrebu, kjer je končal Ekonomsko fakulteto. Od leta 1933 je sodeloval v levičarskem akademskem klubu »Triglav« in pri raznih stavkah in demonstracijah. Član KPJ je postal 1936. Kot revizor je deloval v »Savezu nabavne zadruge državnih službenika« v Beogradu in v sindikatu bančnih nameščencev »Botič«. Leta 1939 in pozneje je sodeloval pri organizaciji stavk nameščencev in protidraginjskih akcijah. Kot organizator stavke je bil decembra 1940 aretiran in v zaporu hudo mučen. Po prihodu iz zapora je bil urednik naprednega časopisa »Ljudska pravica« in sodeloval pri demonstracijah 27. marca 1941 v Beogradu proti pristopu Kraljevine Jugoslavije k trojnemu paktu. Ob kapitulaciji Jugoslavije je pobegnil iz vojske in se vrnil na Štajersko. Do srede leta 1941 je organiziral NOB v Mislinjski, Šaleški, Mežiški in Dravski dolini ter bil nato sekretar mestnega odbora OF Maribor. Kot član Pokrajinskega komiteja KPS je sodeloval pri organizaciji vstaje na širšem območju Maribora. Zaradi izdaje je bil v spopadu z gestapom ustreljen na Prisojni ulici v Mariboru.